Tabakverbod ‘wreed’, hoor hof(Argieffoto: Unsplash) Dit is wreed om rokers te dwing om eensklaps heeltemal op te hou rook. Daar is boonop geen bewyse dat die rookverbod Suid-Afrikaners laat ophou rook het nie. So het die Fair Trade Independent Tobacco Association (Fita SA) Woensdag in die hof geargumenteer oor die opheffing van die verbod op die verkoop van tabakprodukte. Dié saak is in die hooggeregshof in Pretoria aangehoor. Fita SA het Woensdag gesê dit is ŉ “daad van wreedheid” om rokers te dwing om sonder enige sigarette gedurende die algehele landwye afsondering te moet klaarkom. Adv. Arnold Subel SC het namens Fita SA aangevoer dat Nkosazana Dlamini-Zuma, die minister van samewerkende regering en tradisionele sake, absolute miskenning toon vir die emosionele en fisiologiese druk waaronder rokers verkeer as gevolg van die verbod op tabakprodukte. Dit te midde van ŉ “reeds stresvolle’ situasie weens die Covid-19-pandemie. Subel het verder gesê dit is onrealisties om te verwag dat Suid-Afrikaners skielik gaan ophou rook as gevolg van die verbod op tabakprodukte. Volgens Subel hoef die hof nie te probeer uitpluis of daar wetenskaplike getuienis bestaan ​​dat rokers ŉ groter kans het om aan Covid-19 te sterf as ander pasiënte nie, aangesien Dlamini-Zuma nie in haar argumente daarin kon slaag om te bewys dat mense ophou rook weens die verbod nie. “Dit kan in haar wêreld ’n antwoord wees om mense sover te kry om op te hou rook, maar dit is wensdenkery. Om in die regte wêreld voor te stel dat jy deur die verbod mense sover gaan kry om op te hou rook, is heeltemal vergesog. Die goue draad hier is ’n onomkeerbare feit dat die verbod op tabakprodukte nie die aanbod gaan stop nie,” het Arnold gesê. Fita SA het nou gevra dat die verbod ter syde gestel word. Die organisasie het ook gevra om die notule van die nasionale bevelraad se vergadering te sien waartydens besluit is om die verbod te behou nadat pres. Cyril Ramaphosa uitdruklik aangekondig het dat dit opgehef sou word. Dlamini-Zuma het egter daarteen geskop en verduidelik dat die bevelraad ’n kabinetstruktuur is en dat sy besprekings daarom geklassifiseer is. Die organisasie het verder aangevoer dat die regering Suid-Afrikaners se intelligensie beledig deur aan te voer dat hulle Covid-19 gaan aansteek deur sigarette met mekaar te deel. “Dieselfde geld dan vir die deel van selfone en die regering het niks hieroor gesê nie.” Die verhoor het Woensdagmiddag voortgegaan.